**Tiszavasvári Város Polgármesterétől**

4440 Tiszavasvári Városháza tér 4.

Tel.: 42/520-500, Fax: 42/275-000, e-mail: [tvonkph@tiszavasvari.hu](mailto:tvonkph@tiszavasvari.hu)

TPH/391-20/2021.

**134/2021.**

**HATÁROZAT**

**- veszélyhelyzetben átruházott hatáskörben meghozott döntésről** –

**Éves összefoglaló ellenőrzési jelentés, Tiszavasvári Város Önkormányzatának 2020. évi belső ellenőrzési tevékenységéről**

A katasztrófavédelemről és a hozzá kapcsolódó egyes törvények módosításáról szóló *2011. évi CXXVIII. törvény 46. § (4) bekezdésében* biztosított jogkörömben, valamint a költségvetési szervek belső kontrollrendszeréről és belső ellenőrzéséről szóló 370/2011. (XII.31.) kormányrendelet 49.§ (3a) bekezdésében foglaltak alapján **Tiszavasvári Város Önkormányzata Képviselő-testülete helyett átruházott hatáskörben eljárva** az alábbi határozatot hozom:

1. Jóváhagyom **az éves ellenőrzési jelentést** Tiszavasvári Város Önkormányzatánál és intézményeinél végzett 2020. évi belső ellenőrzési tevékenységről, a határozat melléklete szerinti tartalommal.
2. Egyidejűleg felkérem az ellenőrzött intézmények vezetőit, hogy a 2020. évben feltárt hiányosságokra tett intézkedési tervek beszámolóit készítsék el, és azt haladéktalanul küldjék meg a fenntartó felé, azzal, hogy a nem pótolt hiányosságok tekintetében utóellenőrzésre kérem fel a belső ellenőrt.

A döntésről tájékoztatom az érintett intézmények vezetőit, valamint a megbízott belső ellenőrt, Graczka Istvánt.

**INDOKOLÁS**

A költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Kormányrendelet (továbbiakban. Bkr.) 49.§ (3a) bekezdése a következőkről rendelkezik: A jegyző a tárgyévre vonatkozó **éves ellenőrzési jelentést, valamint a helyi önkormányzat által alapított költségvetési szervek éves ellenőrzési jelentései alapján készített éves összefoglaló ellenőrzési jelentést** – a tárgyévet követően, legkésőbb a zárszámadási rendelet elfogadásáig – **a képviselő-testület elé terjeszti jóváhagyásra**.

A **belső ellenőr elkészítette az éves összefoglaló ellenőrzési jelentést**, mely a határozat melléklete.

Az intézményvezetők az egyes ellenőrzési jelentésben foglaltakra – amennyiben az tartalmazott javaslatot - **elkészítették az intézkedési tervet**, a szükséges intézkedések végrehajtásáért felelős személyek és a vonatkozó határidők megjelölésével. Az intézkedési terv végrehajtásáért és a megtett intézkedésekről történő beszámolásért az ellenőrzött, valamint a javaslattal érintett szerv, illetve szervezeti egység vezetője felelős.

Magyarország Kormánya a veszélyhelyzet kihirdetéséről szóló **27/2021. (I. 29.) Korm. rendeletével** az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében **Magyarország egész területére veszélyhelyzetet hirdetett ki.**

*A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdés értelmében:* **Veszélyhelyzetben a települési önkormányzat képviselő-testületének,** a fővárosi, megyei közgyűlésnek **feladat- és hatáskörét a polgármester**, illetve a főpolgármester, a megyei közgyűlés elnöke **gyakorolja.** Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti.

**A katasztrófavédelmi törvény hivatkozott rendelkezései szerinti jogkör alapján a polgármester veszélyhelyzet esetében jogosult az önkormányzat zökkenőmentes működése érdekében intézkedni.**

**Fentiek alapján a kialakult járványügyi helyzetre tekintettel a rendelkező részben foglaltak szerint döntöttem.**

Tiszavasvári, 2021. május 27.

**Szőke Zoltán**

**polgármester**